
Predmet: Primjedbe Udruge Zelena Istra na prijedlog urbanističkog plana uređenja „Glavica” (UPU 26)  

Povodom javne rasprave o Prijedlogu Urbanističkog plana uređenja „Glavica“ dostavljamo sljedeće primjedbe kojima upozoravamo na nedostatke stručnih podloga i obrazloženja plana u dijelu koji se odnosi na zaštitu prirode.

Iz dokumentacije proizlazi da se planira razvoj nove ugostiteljsko-turističke zone (T2) na području Glavice u neposrednoj blizini zaštićenog značajnog krajobraza Donji Kamenjak i medulinski arhipelag. Plan predviđa izgradnju turističkih smještajnih kapaciteta do 75 ležaja, pratećih ugostiteljskih i rekreativnih sadržaja, prometnica, parkirališta i komunalne infrastrukture potrebne za funkcioniranje nove turističke zone.

Istodobno, riječ je o prostoru koji neposredno graniči s jednim od najvrijednijih prirodnih područja Republike Hrvatske – području koje je već desetljećima izloženo izrazito snažnom turističkom pritisku te čije očuvanje predstavlja javni interes.

Upravo zato smatramo da je neprihvatljivo da se ovako značajna planska intervencija predlaže bez cjelovite i transparentne stručne analize njezinih mogućih posljedica na prirodne vrijednosti susjednog zaštićenog područja.

U obrazloženju Plana navodi se kako je jedan od njegovih ciljeva očuvanje prirodnih vrijednosti, prirodne ravnoteže, krajobraza i racionalnog korištenja prostora. Međutim, upravo u dijelu koji bi trebao pokazati na koji način se ti ciljevi ostvaruju, obrazloženje ostaje nedostatno.

Posebno zabrinjava činjenica da se analiza zaštite prirode u bitnome svodi na konstataciju kako se područje obuhvata nalazi izvan područja ekološke mreže Natura 2000 (osim morskog dijela) te da unutar obuhvata nema zaštićenih dijelova prirode.

Takvo obrazloženje nije dostatno za plan koji predviđa novu turističku izgradnju neposredno uz granicu zaštićenog područja.

Kod planiranja zahvata u neposrednoj blizini zaštićenih područja potrebno je primijeniti načelo predostrožnosti, prema kojem se odluke ne mogu temeljiti na pretpostavci da negativnih utjecaja neće biti, već na stručnim analizama koje potvrđuju da planirani zahvat neće ugroziti prirodne vrijednosti prostora. U slučaju nedostatka takvih analiza, postoji obveza dodatnog opreza i potpunog sagledavanja mogućih neposrednih i kumulativnih utjecaja."
Zaštićeno područje ne prestaje biti osjetljivo na svojoj administrativnoj granici.  Brojna stručna istraživanja ukazuju da zahvati u neposrednoj blizini zaštićenih područja mogu uzrokovati tzv. rubne učinke (edge effects), uključujući povećanje urbanizacijskih pritisaka, fragmentaciju staništa, narušavanje ekološke povezanosti, povećanje buke i svjetlosnog onečišćenja te druge kumulativne pritiske." 

U obrazloženju Plana nije razvidno da su takvi učinci uopće analizirani.

Smatramo da je prije donošenja ovoga Plana bilo nužno odgovoriti barem na sljedeća pitanja:

· koliki će dodatni turistički pritisak nova zona stvarati na područje Kamenjaka;

· kako će planirana izgradnja utjecati na promet prema zaštićenom području;

· jesu li procijenjeni kumulativni učinci zajedno s postojećim turističkim sadržajima u Premanturi;

· na koji će način povećana urbanizacija utjecati na prirodna staništa uz rub zaštićenog područja;

· jesu li analizirani utjecaji buke, umjetne rasvjete i povećane prisutnosti ljudi na biljni i životinjski svijet.

Ni na jedno od navedenih pitanja obrazloženje Plana ne daje jasan odgovor.

1. Nedostatak analize ekološke povezanosti

Jedan od najozbiljnijih nedostataka Prijedloga Plana jest potpuni izostanak analize ekološke povezanosti prostora između Premanture i područja Donjeg odnosno Gornjeg Kamenjaka.

Iako Plan kao svoje ciljeve navodi očuvanje prirodne ravnoteže i prirodnih vrijednosti prostora , nigdje nije analizirano predstavlja li prostor obuhvata važan funkcionalni kopneni koridor za kretanje divljih životinja niti na koji način planirana turistička zona može utjecati na povezanost staništa.

Na širem području potvrđena je prisutnost divlje svinje (Sus scrofa), čaglja (Canis aureus), srne (Capreolus capreolus) te drugih vrsta koje koriste širi krajobraz, a ne administrativne granice zaštićenih područja.

Ekološka povezanost jedno je od temeljnih načela suvremene zaštite prirode. Očuvanje prirode ne znači samo zaštitu prostora unutar granica Natura 2000 ili drugih zaštićenih područja, nego i očuvanje funkcionalnih veza između njih koje omogućuju migraciju, razmjenu populacija i dugoročnu otpornost ekosustava.

Smatramo da je prije donošenja Plana bilo potrebno izraditi stručnu analizu funkcionalne ekološke povezanosti između Premanture i Kamenjaka te procijeniti hoće li planirana turistička zona narušiti postojeće prirodne veze.

2. Izostanak procjene kumulativnih utjecaja

Kamenjak je već danas jedno od turistički najopterećenijih prirodnih područja u Hrvatskoj,  već godinama trpi posljedice izrazito intenzivnog turističkog korištenja. Tijekom ljetnih mjeseci područje bilježi vrlo velik broj posjetitelja, značajan promet motornih vozila, opterećenje infrastrukture te sve izraženije pritiske na prirodna staništa.

Svaka nova turistička zona u njegovoj neposrednoj blizini ne djeluje izolirano, nego povećava postojeće opterećenje prostora.

Unatoč tome, obrazloženje Plana ne sadrži procjenu kumulativnih učinaka planirane izgradnje zajedno s postojećim turističkim sadržajima, prometom i brojem posjetitelja koji već koriste područje Premanture i Kamenjaka.
Analiza procjene kumulativnih učinaka planirane izgradnje trebala je biti sastavni dio stručne podloge za donošenje Plana.
3. Nejasnoće vezane uz stručna mišljenja Javne ustanove Kamenjak i Javne ustanove Natura Histrica

Iz obrazloženja proizlazi da su tijekom izrade Plana smjernice zatražene od Javne ustanove Kamenjak i Javne ustanove Natura Histrica.

Međutim, među zaprimljenim očitovanjima navedene ustanove nisu navedene.

Budući da upravo navedene ustanove raspolažu stručnim znanjima o prirodnim vrijednostima i upravljanju ovim područjem, smatramo da javnost ima pravo znati:

· jesu li njihova mišljenja dostavljena;

· ako jesu, zašto nisu objavljena kao dio dokumentacije javne rasprave;

· ako nisu, na koji je način procijenjen utjecaj planirane turističke zone na područje kojim upravljaju ili ga stručno vrednuju.
4. Odluka o tome da nije potrebno provesti stratešku procjenu zahtijeva dostupno i uvjerljivo obrazloženje
Iz objavljene dokumentacije proizlazi da je za UPU „Glavica“ donesena odluka da nije potrebno provesti stratešku procjenu utjecaja na okoliš. Međutim, na mrežnim stranicama Općine Medulin poveznica na navedenu odluku trenutno nije dostupna za uvid zbog tehničke pogreške, odnosno dokument se ne može otvoriti, pa javnosti nije omogućen uvid u njezino obrazloženje.

S obzirom na to da se planira nova ugostiteljsko-turistička zona neposredno uz zaštićeni značajni krajobraz Donji Kamenjak i medulinski arhipelag, smatramo da je nužno osigurati potpunu transparentnost postupka i omogućiti uvid u stručne razloge na temelju kojih je zaključeno da provedba strateške procjene nije potrebna.

Posebno je važno da obrazloženje takve odluke jasno pokaže jesu li uzeti u obzir mogući neposredni i kumulativni utjecaji planirane zone, uključujući:

· dodatno povećanje turističkog opterećenja područja, 

· povećanje broja posjetitelja, 

· prometna opterećenja, 

· moguće utjecaje na prirodna staništa, 

· rubne učinke urbanizacije, 

· utjecaje na ekološku povezanost prostora. 

Smatramo da odluka o neprovođenju strateške procjene za ovakav zahvat mora biti utemeljena na jasnim, dostupnim i stručno obrazloženim analizama koje potvrđuju da plan neće imati značajne negativne učinke na okoliš i prirodne vrijednosti šireg područja

Zaključak

Donji Kamenjak i medulinski arhipelag predstavljaju jedno od najvrjednijih prirodnih područja Hrvatske. Upravo zbog toga svako novo širenje turističke izgradnje uz njegovu granicu mora biti popraćeno najvišom razinom stručne analize, transparentnosti i primjene načela predostrožnosti.

Ne može se smatrati dovoljnim obrazloženjem činjenica da se planirana izgradnja nalazi neposredno izvan granice zaštićenog područja. Upravo takvi zahvati mogu imati značajne posredne posljedice na prirodne vrijednosti zbog kojih je područje zaštićeno.

Stoga predlažemo da se prije donošenja Urbanističkog plana uređenja „Glavica“ dopune stručne podloge u dijelu koji se odnosi na zaštitu prirode, procijene kumulativni i rubni učinci planirane turističke zone, analizira ekološka povezanost prostora između Premanture i Kamenjaka te javnosti učine dostupnima sva relevantna stručna mišljenja i obrazloženja na kojima se temelji predloženo plansko rješenje.

Smatramo da je zaštita Kamenjaka pitanje javnog interesa te da prostorno planiranje na njegovu rubu mora biti vođeno načelom predostrožnosti i najboljim dostupnim stručnim spoznajama, a ne pretpostavkom da izostanak gradnje unutar granica zaštićenog područja automatski znači i izostanak utjecaja na njegove prirodne vrijednosti.

